Chrósćicy (CRM/SN). Z wulkim wjeselom móžeše Monika Gerdesowa minjenu sobotu w swojej putniskej hospodźe zaso jónu dweju přećelow Serbow z Prahi witać. W Čěskej jako kreatiwny hudźbny producent znaty Ondřej Šrámek zhladowaše w swojich wuwjedźenjach na tysaclětne kulturne stawizny, kotrež wuwiwachu so nimale jenak kaž w susodnych krajach. Prěnje zachowane přikłady wot 11. wěka sem su duchowneho razu. Duktus hudźby a jeje notacija pokazujetej w tamnišej zažnej dobje na bliskosć ke gregorianice. Starosłowjanski spěw na česć swjateho Wójćecha a runje tak hymnus na swjateho Wjacława tworještaj dołhi čas zakład čěskeje hudźby.
szl_Latn